En nom de nostre Seigneur amen. L’an de l’incarnation d’icellui courrent mil trois cens quatre vins et dix huit le vint et troizieme jour du mois d’octobre, nous Jehan le Norgeolet de Mecigney et Gauthier son frere, sauoir faisons a tous presens et aduenir que, nous et chascun de nous pour le tout, promectons mettre ou faire mectre en reparation vne maison, appartenant a reuerend pere en Dieu monseigneur l’abbe de Saint Estienne de Diion, assisse dehors les murs de Diion en la rue es Quartaulx, de coste Perrin de Blaigney d’une part, la quelle nous tenons dudit monseigneur l’abbe pour vng franc d’or de cense, et ceste reparation nous serons tenuz et promettons faire devans la feste de la natiuite saint Jehan Baptiste prochen venant; et icelle maison mise en bonne et soffisant reparation, la maintenir en bon estat au proffit dudit cense. Et promectons nous les dis freres chascun de nous pour le tout, par nos seremens, pour ce donnez corporelement aux sains euuangillez de Dieu et soubz l’obligation de tous nos biens quelxconques meubles et heritaiges presens et aduenir, toutes les choses dessuz dites faire enteriner et adcomplir tout par la forme et maniere que dit est, et rendre et restituer audit monseigneur l’abbe tous coux, dommaiges, missions, interestz et despens, lesquelx il se dira sur ce auoir euz mis, au deffault des choses dessus dictes non adcompliez comme dit est dessuz. En Renuncent quant a ce, nous les dis freres par nos dis seremens et soubz l’obligation que dessuz a toutes exceptions de deception quelconques, a toutes autres choses tant de droit comme de fait et de coustumes a ce contraires, au benefice de diuision, au droit reprouant general renunciation. Et a l’obseruance des choses dessuz dictes nous les dis freres chascun pour le tout voulons estre contrains et executez ainsin comme de chose adiugie par la court monseigneur le duc de Bourgogne, a la juridiction et contraincte de la quelle court quant a ce nous submectons chascun pour le tout nous nos hoirs et tous nos biens. En tesmoin de ce nous auons requis et obtenu le seel de la dicte court estre mis a ces presentes lettres, faites et passees en la presence de Jehan le Bon de Diion clerc coadiuteur du notaire du dit lieu pour mon dit seigneur. Presents: Estienne Rouhier et messire Eude Bertrant prestre, tesmoings a ce appellez et requis, l’an et le jour dessuz dis. — Jo. le Bon.